OnePlus Pad 3 kan fjernbetjene Apple-computere

OnePlus er klar med næste generation af sin Android-tablet, og denne gang rækker ambitionerne ud over Android-universet. Når OnePlus Pad 3 lander den 5. juni, bliver det med en funktion, der får den til at spille bedre sammen med Apple – blandt andet med mulighed for at fjernbetjene din Mac-computer direkte fra skærmen.

Det er et overraskende træk fra Android-producenten, der ellers har haft fokus på samspillet med egne produkter. Men med Pad 3 forsøger OnePlus tydeligvis at tiltale et bredere publikum – også dem, der arbejder i et blandet Apple/Android-setup.

Ud over Mac-fjernstyring byder Pad 3 også på drag-and-drop filoverførsel mellem enheder og er udstyret med den nyeste version af multitasking-softwaren Open Canvas, som er særligt tilpasset produktivitetsbrug. Ifølge OnePlus selv er oplevelsen endnu mere flydende end på forgængeren.

Under motorhjelmen finder man Snapdragon 8 Elite Mobile Platform, den mest kraftfulde mobile system-on-a-chip på markedet. Pad 3 er en af de første tablets på markedet med den kraftfulde chip. Det betyder, at den bør kunne håndtere både tunge apps og spil uden at kny, og i følge OnePlus er den optimeret til at fungere gnidningsfrit med virksomhedens egne telefoner.

Ifølge Martin Vest,Senior Product Specialist hos OnePlus i Danmark., skal Pad 3 videreføre den produktive arv fra forgængerne:

– OnePlus Pad 3 fortsætter arven med et avanceret chipset og intelligente softwarefunktioner, som Open Canvas, der løfter produktivitet, kreativitet og underholdning til nye højder, siger Martin Vest.

I Danmark kommer OnePlus Pad 3 i farven Storm Blue – en støvet kongeblå, der adskiller sig fra de mere klassiske sort-grå varianter.

Prisen er endnu ikke offentliggjort. Men tablet’en kan forudbestilles fra den 5. juni, og der følger kampagner med: Man kan spare 350 kroner på vejledende pris og får samtidig et SuperVooc 80W Dual Ports GaN Power Adapter Kit til en værdi af 399 kroner med i købet. Begge tilbud gælder indtil 31. juli — eller så længe lager haves.

LÆS OGSÅ: Vores anmeldelse af OnePlus Pad 2.

OnePlus Pad 3 kan fjernbetjene Apple-computere