Anmeldelse: OnePlus Pad 3

Det er ikke hver dag, en Android-tablet får mig til at spidse ører. De fleste føles som eftertanker – lidt som hvis nogen fandt en stor telefon og bare besluttede sig for at kalde den en tablet. Men OnePlus Pad 3 er anderledes. Den har en selvtillid og gennemslagskraft, som får mig til at overveje, om det måske alligevel er Android, der sætter standarden i år.

Jeg har haft den i hænderne i knap to uger nu – både hjemme på sofaen, ved skrivebordet og på farten – og selvom det ikke er kærlighed uden småskænderier, så er det bestemt begyndende forelskelse.

Lad os starte med det indlysende: OnePlus Pad 3 er en af de hurtigste tablets, jeg nogensinde har haft fornøjelsen af at bruge. Det skyldes ikke mindst Snapdragon 8 Elite-chippen, som er samme type hjernekraft, du finder i topmobiler og nogle ultrabooks. Kombineret med 16 GB RAM er der masser af plads til at multitaske, redigere billeder, arbejde i Google Docs, streame i høj kvalitet – og gøre det hele på samme tid uden at mærke modstand.

GeekBench 6 | Single-core | Multi-core
OnePlus Pad 3 | 3.107 | 9.227
OnePlus Pad 2 | 950 | 4.681

Det særlige her er, at OnePlus har gjort noget ud af softwaren også. Open Canvas hedder deres egen løsning til multitasking, og det fungerer overraskende godt. Du kan trække apps rundt, have flere vinduer åbne og tilpasse layoutet efter dit behov. Det kræver lidt tilvænning, men når det først klikker, føles det naturligt – især hvis du bruger tastatur og mus.

Skærmen er kæmpe – men stadig elegant

Skærmen på 13,2 tommer lyder stor – og det er den også – men tabletten føles alligevel slank og let i hånden. Den måler kun 5,97 mm i tykkelsen og vejer omkring 678 gram, og selv om den altså er tung, er den behagelig at holde i længere tid, også hvis du læser eller tegner.

Opløsningen ligger på hele 3,4K, og du får 144 Hz opdateringshastighed oveni. Det betyder lynhurtig respons og silkebløde bevægelser, uanset om du scroller igennem et nyhedsfeed eller spiller et spil. Farvegengivelsen er flot og naturlig, og lysstyrken er høj nok til, at du også kan bruge den udendørs uden at knibe øjnene sammen.

Det er en LCD-skærm – ikke OLED – så du får ikke helt samme dybde i sortniveauet, men det mærkes faktisk kun, hvis du sidder og ser film i mørke og virkelig går op i det.

En batterimæssig maratonløber

Jeg er altid skeptisk, når producenter lover “op til 16 timers batteritid”, men med OnePlus Pad 3 har jeg måttet overgive mig. Jeg har ladet den op søndag aften, og så har den holdt i dagevis med almindelig brug – lidt Netflix, lidt arbejde, lidt Hearthstone om morgenen og måske et par timers skrivearbejde om aftenen. Det er imponerende.

Batteriet er på hele 12.140 mAh, og det gør en forskel. Men endnu vigtigere: Når det endelig slipper op, er der 80W opladning klar til at redde dig. Jeg målte en opladning fra 10 til 100 procent på cirka 1 time og 15 minutter. Det er hurtigere end mange laptops – og det føles ret luksuriøst.

En lille bonus, som jeg ikke havde regnet med, er lydkvaliteten. OnePlus Pad 3 har fire højttalere – to i hver side – og de lyder faktisk godt. Ikke bare okay, men godt. Du får stereolyd med en vis fylde og klarhed, som gør den perfekt til at se film eller høre podcasts uden hovedtelefoner. Selv musik klarer den uden at skramle.

Tastatur – godt, men ikke helt i mål

OnePlus har lavet deres eget tilbehør, som forsøger at gøre Pad 3 til en laptop-light. Og det lykkes næsten.

Tastaturcoveret fastgøres med magneter, og det hele føles stabilt og velbygget. Tasterne har en fin vandring, og man kan sagtens skrive længere tekster uden at få krampe i hænderne. Men – og her kommer mit største ankepunkt – der er ingen danske taster (æ,ø, å,). Jeg ved godt, at Danmark er et lille marked, men altså, det føles bare ikke rigtigt at skrive på et tastatur, hvor tasterne og det de leverer på skærmen, ikke harmonerer.

Der er heller ingen baggrundsbelysning. Og det burde være standard på en tablet i denne prisklasse. Trackpaden er en anden sag. Den fungerer, men den er lidt for følsom, og jeg savner den præcision, man får på f.eks. iPad Pro’s Magic Keyboard.

Gennemarbejdet alternativ

Og så er der prisen. Den mindste variant af OnePlus Pad 3 koster 4.699 kroner, og det er uden tastatur og pen. De koster knapt to tusinde kroner oveni – altså en samlet pris på 6.767 kroner, vel at mærke for udgaven med 256 gigabyte lagerplads og 12 GB RAM. Vil du have Pad 3 med 512 gigabyte lagerplads og 16 GB RAM koster den 5.499 kroner (samlet pris med tastatur og pen er 7.567 kroner. Det placerer den i den tunge ende af Android-tablets og tættere på Apples Pro-modeller end tidligere OnePlus-tablets. Og det er lidt af et sats.

Den forsøger at lægge sig op ad iPad Pro og Galaxy Tab S10 – og gør det med en vis selvtillid. Den er ikke nødvendigvis bedre end konkurrenterne, men den føles som et gennemarbejdet alternativ. Og det er sjældent i Android-verdenen.

iNPUT mener …

OnePlus Pad 3 er den første Android-tablet, jeg reelt har lyst til at anbefale uden forbehold. Den har styr på det meste – både ydelse, skærm, batteri og tilbehør – og føles som en gennemtænkt enhed hele vejen igennem. Den er tæt på – men ikke helt perfekt. Ud over den manglende tastaturbelysning og en lidt følsom trackpad, havde jeg også gerne set en USB-C-port mere. Bare én ekstra, så man kan oplade og koble tilbehør på samme tid.

Hvis du er Android-bruger, der vil have en seriøs tablet, som kan lidt af det hele og måske også erstatte den bærbare i visse situationer, så er det her et rigtig godt bud. Du får masser af skærmplads, masser af kræfter og en softwareoplevelse, der endelig føles moden.

OnePlus Pad 3 er ikke en revolution – men det er den mest helstøbte Android-tablet, jeg har haft fingrene i.

Anmeldelse: OnePlus Pad 3